KOMMISSIONENS BESLUTNING af 18. december 1996 om indrømmelse af undtagelser i forbindelse med de samlede programmeringsdokumenter for de oversøiske franske departementer i henhold til artikel 21, stk. 3, nr. 2, litra b), i Rådets forordning (EØF) nr. 3763/91 (POSEIDOM) og artikel 1, stk. 2, i Kommissionens beslutning 94/173/EF (udvælgelseskriterier) (Kun den franske udgave er autentisk) (97/37/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3763/91 af 16. december 1991 om særlige foranstaltninger for visse landbrugsprodukter til fordel for de oversøiske franske departementer (1), senest ændret ved forordning (EF) nr. 2598/95 (2), særlig artikel 21, stk. 3, nr. 2, litra b);

under henvisning til Rådets forordning (EØF) nr. 866/90 af 29. marts 1990 om forbedring af vilkårene for forarbejdning og afsætning af landbrugsprodukter (3), senest ændret ved akten vedrørende Østrigs, Finlands og Sveriges tiltrædelse, særlig artikel 8, og

ud fra følgende betragtninger:

Det er i artikel 1, stk. 2, i Kommissionens beslutning 94/173/EF (4) fastsat, at der, som led i gennemførelsen af særlige foranstaltninger for regioner i EU's yderste periferi, der er godkendt af Rådet, på enkeltpunkter kan indrømmes undtagelser fra de fastsatte udvælgelseskriterier for investeringer til forbedring af vilkårene for forarbejdning og afsætning af landbrugs- og skovbrugsprodukter;

den 29. juli 1994 godkendte Kommissionen ved beslutning 94/631/EF, 94/632/EF, 94/633/EF og 94/634/EF (5) de samlede programmeringsdokumenter for EF's strukturinterventioner i henholdsvis Guadeloupe, Guyana, Martinique og Réunion under mål 1 i Frankrig;

disse samlede programmeringsdokumenter omfatter en foranstaltning til iværksættelse af den fælles aktion under mål 5a med henblik på forbedring af vilkårene for forarbejdning og afsætning af landbrugsprodukter, jf. forordning (EØF) nr. 866/90;

den 14. april 1995 og den 6. september 1996 anmodede Frankrig Kommissionen om, at landet henholdsvis indrømmes en undtagelse fra bestemmelserne i artikel 13, andet led, i forordning (EØF) nr. 866/90 og undtagelser fra bilaget til beslutning 94/173/EF i forbindelse med investering i oplagring og foder i kornsektoren, investering i foder i sektoren for oliefrø- og proteinafgrøder og endelig investering i pakning af æg og slagtning af høns i æg- og fjerkræsektoren;

de af Frankrig ønskede undtagelser fra bestemmelserne i artikel 13, andet led, i forordning (EØF) nr. 866/90 samt fra de udvælgelseskriterier, der er fastsat ved ovennævnte beslutning 94/173/EF, er berettigede på grund af de specielle behov i de oversøiske departementer og den erkendte nødvendighed af, at der i forbindelse med aktionerne under forordning (EØF) nr. 3763/91 her sker udvikling af virksomheder, der forarbejder og afsætter landbrugsprodukter;

de i denne beslutning fastsatte foranstaltninger er i overensstemmelse med udtalelse fra Forvaltningskomitéen for Landbrugsstrukturerne og Udvikling af Landdistrikterne -

VEDTAGET FØLGENDE BESLUTNING:

Artikel 1

De anmodninger om indrømmelse af undtagelser fra forordning (EØF) nr. 866/90 og udvælgelseskriterierne i beslutning 94/173/EF, der er fremsat i forbindelse med de samlede programmeringsdokumenter til iværksættelse af EF-strukturinterventioner i Guadeloupe, Guyana, Martinique og Réunion og anført i bilaget til denne beslutning, godkendes.

Artikel 2

Denne beslutning er rettet til Den Franske Republik.

Udfærdiget i Bruxelles, den 18. december 1996.

På Kommissionens vegne

Franz FISCHLER

Medlem af Kommissionen

(1) EFT nr. L 356 af 24. 12. 1991, s. 1.

(2) EFT nr. L 267 af 9. 11. 1995, s. 1.

(3) EFT nr. L 91 af 6. 4. 1990, s. 1.

(4) EFT nr. L 79 af 23. 3. 1994, s. 29.

(5) EFT nr. L 250 af 26. 9. 1994, s. 28, 32, 36 og 40.

BILAG

1. Forordning (EØF) nr. 866/90

- Artikel 13, andet led, i forordning (EØF) nr. 866/90 anvendes ikke på produkter, der forarbejdes og/eller afsættes med finansieringsstøtte, hvis de udelukkende er beregnet for markederne i de oversøiske departementer.

- Denne undtagelse anvendes på alle oversøiske departementer.

2. Beslutning 94/173/EF (Udvælgelseskriterier)

2.1 Korn og oliefrø- og proteinafgrøder

- Investeringer i siloer godkendes.

- Maksimumkapacitetsgrænsen på 20 000 t for foderstofanlæg anvendes ikke.

- Denne undtagelse anvendes på Réunion og Martinique.

2.2 Kød (fjerkrækød)

- Forpligtelsen til at begrænse slagtekapaciteten anvendes ikke på fjerkræ.

- Denne undtagelse anvendes på Martinique og Guyana.

2.3 Æg

- Forbuddet mod at øge ægpakningskapaciteten anvendes ikke.

- Denne undtagelse finder anvendelse på Martinique og Guyana.